Nesten en uke etter skyteepisoden på Trosterud er en mann i 50-årene pågrepet og siktet for drapsforsøk på to unge menn.
En mann er pågrepet og siktet etter skyteepisoden der to unge menn ble skutt utenfor en bolig på Trosterud. Foto: Stian Lysberg Solum, NTB
Det har nesten gått én uke siden politiet rykket ut til Trosterud øst i Oslo etter melding om skyting. På stedet utførte helsepersonell livreddende helsehjelp på to unge menn, en i slutten av tenårene og den andre i 20-årene.
Lenge hadde Oslo-politiet lite å gå etter. De ville ikke gå ut å si om det var flere gjerningspersoner eller om de hadde noen mistenkte i saken. Tirsdag ble en person pågrepet i saken, siktet for drapsforsøk.
– Vi har pågrepet en mann i 50-årene. Han er norsk og hjemmehørende i Oslo, sier politiinspektør Grete Lien Metlid til Aftenposten.
Pårørende og de berørte ble tirsdag varslet om pågripelsen, forteller Metlid.
– Vi håper å kunne gå rett i avhør med siktede, sier politiinspektøren.
Den siktede mannen i 50-årene har så langt ikke fått oppnevnt noen forsvarer.
Politiet fikk beskjed om hendelsen fra AMK klokken 1:15 natt til onsdag i forrige uke. Foto: Stian Lysberg Solum, NTB
Det har de siste ukene vært flere skyteepisoder i Oslo.
Den første fant sted 15. august ved T-banestasjonen ved Skøyenåsen. Der ble to gutter skutt.
25. august ble to unge menn, en i slutten av tenårene og en annen i 20-årene, skutt utenfor en bolig på Trosterud øst i Oslo.
Den tredje skyteepisoden fant sted mandag kveld ved Brynseng T-banestasjon.
Politiet tar skytingene på alvor, men ser ingen sammenheng mellom dem.
– Dette tar vi på det største alvor. Det er svært alvorlig at det skytes i det offentlige rom, sier Metlid.